kardosdrur/scandi-wiki huggingface dataset:
Lady Sovereign

Lady Sovereign (født Louise Amanda Harman 19. december 1985) er en engelsk hip-hop sangerinde.

Louise Harman er opvokset i et råt miljø i det nordvestlige London. Som 14-årig begyndte hun at lave egne rapnumre med udgangspunkt i sine oplevelser i dette miljø. Hun lagde noget af sit materiale ud på internettet under navnet Lady Sovereign sammen med sit billede, men fik i første omgang negative reaktioner fra det amerikanske rap-miljø: "Du er hvid. Du er pige. Du er britisk. Du er lort."

Et par år senere droppede hun ud af skolen og fik på et tidspunkt et job i forbindelse med indspilningen af en skole-tv-film, og hun fik producerne overtalt til at lade hende lave musikken til filmen. Demo-båndet til filmen kom i hænderne på en pladeproducer, der var ved at lave en plade med mandlige og kvindelige rappere med titlen "The Battle", og han ville gerne have Lady Sovereign med.

Dette gav hende (samt de øvrige deltagere i projektet) en pladekontrakt, og hun udsendte flere singler, der solgte fornuftigt. Ligeledes lagde hun fortsat materiale ud på internettet, hvilket også medvirkede til at udbrede kendskabet til hende. I slutningen af 2005 mødte hun hip-hop-stjernen Jay-Z, og da hun på hans opfordring improviserede et freestyle-nummer, skrev han kontrakt med hende til sit amerikanske pladeselskab Def Jam. Hendes første nummer her var Hoodie, der blev et mindre hit. Hun udsendte i kølvandet heraf albummet Public Warning, der udkom i efteråret 2006.

Hun samarbejdede med gruppen The Ordinary Boys, med hvem hun udsendte en ny udgave af et af sine tidligere numre, 9 to 5, nu med titlen Nine2Five, der nåede en top-10 placering i England. Hun har siden udsendt singlen Love Me or Hate Me, der også fik pæn succes.

I slutningen af 2006 var hun på turne i USA, og var i 2007 blandt andet opvarmningsnavn på Gwen Stefanis koncertturne.

Referencer

Eksterne henvisninger 

 
 
 

Hiphoppere
Har spillet på Roskilde Festival
Sangere fra England
Vallø Slot

|

|}
Vallø er en gammel hovedgård, som nævnes første gang i 1256. Gården ligger i Valløby Sogn, Bjæverskov Herred, Region Sjælland, Stevns Kommune. Hovedbygningen er opført i 1580-1586 af fru Mette Rosenkrantz, tilbygget i 1610-1640, ombygget i 1721 ved J.C. Krieger, igen tilbygget i 1735-1738 ved Laurids de Thurah, atter tilbygget i 1765 ved G.D. Anthon og istandsat ved Theodor Zeltner i 1863-1866.

I 1893 nedbrændte slottet på grund af et uheld med et stearinlys. Det blev genopført i 1894-1904 ved Hans J. Holm. Da murene kunne genanvendes, fremstår slottet udefra stort set i sin gamle skikkelse.

Godset blev 1737 gjort til et adeligt jomfrukloster af dronning Sophie Magdalene.

Vallø Gods er på 4.109 hektar med Billesborg, Gunderup, Lellingegård, Ny Lellingegård og Grubberholm.

I Olsen-banden ser rødt fra 1976 bruges slottet som lensbaron Ulrik Christian Frederik Løvenvolds slot "Borreholm".

Ejere af Vallø

Galleri

Eksterne henvisninger 

 Vallø Stift Gods

Kilder 
 J.P. Trap: Danmark 5.udgave, Kraks Landbrug

Herregårde i Præstø Amt
Fredede arealer i Danmark
Bygninger, konstruktioner og anlæg i Stevns Kommune
Firefly (flertydig)

Firefly har flere betydninger:
 Firefly – en tv-serie
 Firefly (jolle) – en sejljolle
 Fairey Firefly, et britisk kampfly fra 2. verdenskig 
 Firefly (fastvingefly) – en slags fly
Sinbad og tigerens øje

Sinbad og tigerens øje (Sinbad and the Eye of the Tiger) er en engelsk fantasyfilm fra 1977, instrueret af Sam Wanamaker og primært bemærkelsesværdig for animatoren Ray Harryhausens stop-motion-effekter. Det var den tredje og sidste af Harryhausens populære Sinbad-film.

Patrick Wayne spiller hovedrollen som kaptajn Sinbad, der sammen med vismanden Melanthius (Patrick Troughton) og dennes datter (Taryn Power) prøver at hjælpe en prinsesse (Jane Seymour) og hendes forheksede bror (Damien Thomas) mod en ond troldkvinde (Margaret Whiting). Filmens stop-motion-effekter omfatter en skakspillende bavian, en mekanisk minotaurus, en forvokset bi, en kæmpe hvalros, en hjælpsom hulemand med horn i panden, og en sabeltiger.

I enkelte scener spilles minotauren af Peter Mayhew, bedre kendt som Chewbacca i Star Wars-filmene.

Eksterne Henvisninger 

Sinbad
Engelsksprogede film
Fantasyfilm fra Storbritannien
Britiske film fra 1977
Fantasyfilm fra USA
Amerikanske film fra 1977
Oddermose

Oddermose har flere betydninger:
 Oddermose (Rørvig Sogn) – en bebyggelse i Rørvig Sogn
 Oddermose (Stege Sogn) – et areal i Stege Sogn
Prop og Berta

Prop og Berta er en dansk stop-motion-dukkefilm fra 2000, instrueret af Per Fly efter historie af Bent Solhof og manuskript af Mikael Olsen.

Filmen er oprindeligt baseret på fortællinger af Bent Solhof, som har udgivet i alt 18 lp´er og 4 bøger om den lille tykke mand Prop og hans ko Berta.

Handling 
Prop flytter ind i et faldefærdigt hus i udkanten af skoven. Han hjælper koen Berta, der sidder fast i et hegn, og de to bliver gode venner. Sammen redder de de små tyttebøvser i skoven, og som tak får Berta evnen til at tale. Senere må de forsvare sig mod en heks, som bor i skoven og er sur over at få naboer.

Medvirkende 
 Otto Brandenburg – Prop
 Paprika Steen – Berta
 Lisbet Dahl – Heksen
 Axel Strøbye – Borgmester Frandsen
 Thomas Mørk- Heksens Krage
 Jytte Abildstrøm
 Olaf Nielsen – Politimester Frederiksen
 Jesper Asholt- Tyttebøvs
 Trine Appel- Tyttebøvs
 Peter Zhelder- Tyttebøvs

Producenter 
Produceret af Zentropa Entertainments3, Memfis Film og Cinematograph. 

Stop-motion animation udført af "Animācijas brigāde" ltd.

Referencer

Eksterne henvisninger 
 

Danske film fra 2000
Animationsfilm fra Danmark
Film instrueret af Per Fly
Dansksprogede film
Stop-motion animerede film
Nørre Søby (Skive Kommune)

Nørre Søby ligger i Midtjylland og var engang en meget lille landsby, men er nu sammenvokset med Højslev Stationsby umiddelbart syd for primærrute 26 og lidt øst for Skive. Nørre Søby ligger i Nordfjends ved Viborg-Skive-Struer Jernbane i Skive Kommune og hører til Region Midtjylland.

Indtil 1970 lå bebyggelsen i Kobberup Sogn i Fjends Herred. Ved Kommunalreformen i 1970 blev 1350 ha i den nordøstlige del af Kobberup Sogn overflyttet fra Kobberup-Feldingbjerg-Gammelstrup Kommune til Gl. Skive Kommune. Det overflyttede område bestod af Nørre Søby øst for Højslev Stationsby samt af et område ved gården Søvang syd for Højslev Station.

I bebyggelsen ligger Nørre Søby Skole, der er en ikke årgangsdelt skole fra og med børnehaveklassen til og med 6. årgang.

Lokaliteter i Skive Kommune
Kæmpeøglernes kamp

Kæmpeøglernes kamp (One Million Years B.C.) er en engelsk fantasyfilm fra 1966, instrueret af Don Chaffey og produceret af Hammer Films. Den er berømt for Ray Harryhausens stop-motion-effekter samt for Raquel Welch som blond hulepige i skindbikini.

Filmen foregår i en fiktiv fortid, hvor der både lever mennesker og dinosaurer. Handlingen følger to stammer, de primitive, mørkhårede stenfolk og de mere civiliserede, lyshårede skalfolk. Da Tumak (John Richardson) udstødes af stenfolkets stamme, møder han i stedet den smukke Loana (Raquel Welch) fra skalfolkets stamme. Undervejs optræder talrige trusler såsom en kæmpeskildpadde, en Allosaurus, en Stegosaurus, en Pteranodon, en kannibalstamme og et vulkanudbrud.

Kæmpeøglernes kamp regnes for den betydeligste dinosaurusfilm i perioden fra King Kong (1933) til Jurassic Park (1993). Raquel Welch havde allerede haft en enkelt hovedrolle, men det var et foto fra Kæmpeøglernes kamp, der gjorde hende verdensberømt. Filmen er en genindspilning af One Million B.C. (1940), hvor kæmpeøglerne blev spillet af reptiler med påklistrede rygfinner etc.

Eksterne Henvisninger 

Fantasyfilm fra Storbritannien
Kultfilm
Britiske film fra 1966
King Kong (film fra 1976)

King Kong er en amerikansk film fra 1976, den første af i alt tre officielle genindindspilninger af filmen King Kong (1933).

Jeff Bridges spiller antropologen Jack Prescott, og Jessica Lange er den håbefulde filmstjerne Dwan, der rejser med til en uudforsket ø, hvor forretningsmanden Fred Wilson (Charles Grodin) håber at finde olie. I stedet finde de kæmpegorillaen King Kong! Handlingen kulminerer i New York, hvor Kong kravler op på toppen af World Trade Center og angribes af militæret.

King Kong blev produceret af Dino De Laurentiis for et kæmpebudget på 24 millioner dollars, og fik kommerciel succes trods dårlige anmeldelser.

Filmens trickeffekter har givet anledning til en del polemik, idet Carlo Rambaldi vandt en Oscar for en opreklameret, mekanisk kæmpegorilla, der uheldigvis ikke virkede og måtte erstattes af et abeskostume – skabt og båret af Rick Baker, der end ikke blev nomineret.

Filmen blev desuden Oscar-nomineret for bedste lyd og bedste fotografering, og Jessica Lange vandt en Golden Globe som bedste debuterende skuespillerinde.

Eksterne henvisninger 
 

Amerikanske film fra 1976
Science fiction-film fra USA
Monsterfilm
Dramafilm fra USA
Anarchist Black Cross

Anarchist Black Cross eller Retsgruppen ABC er en anarkistisk politisk støtteorganisation, der yder retshjælp og juridisk vejledning særligt til systemkritiske grupperinger og fængslede.

Anarchist Black Cross sporer sine rødder tilbage til tiden omkring den russiske revolution, hvor en organisation ved navn Anarkistisk Røde Kors blev oprettet for at støtte politiske fanger og deres familier. Senere ændredes navnet til Anarkistisk Sorte Kors for at undgå forveksling med nødhjælpsorganisationen Røde Kors.

I Danmark er ABC primært repræsenteret ved afdelingen ABC København, der fokuserer på solidaritetsarbejde for folk, der er frihedsberøvede for en politisk betonet forbrydelse. Dertil yder de retshjælp til modkultur-aktivister og arbejder blandt disse for at udbrede kendskabet til borgerrettigheder og hvordan man bedst anvender disse.

Eksterne henvisninger 
 ABC København

Internationale organisationer
Fællesskov Strand

Fællesskov Strand er en strand og en sommerhusbebyggelse i Stege Sogn på Møn. Området er beliggende på den nordlige kyst sydøst for halvøen Ulvshale sammenhængende med Ulvshale Strand.

Knapt en kilometer fra kysten ligger Fællesskovgård (1894), der i dag huser et galleri. 

Bebyggelsen ligger i Vordingborg Kommune og tilhører Region Sjælland.

Kilder 
 Trap, J. P. Danmark. Præstø Amt. Bind IV, 5. udg., 1955
 Galleri Warrer på Fællesskovgård 

Lokaliteter på Møn
Strande i Danmark
Kostervig

Kostervig er et inddæmmet område i Stege Sogn på Møn. Området er beliggende på øens nordvestlige kyst syd for byen Koster og området Kosterland.

Kostervig blev inddæmmet 1872-74, og før dette var Koster kun landfast med Møn ved en smal tange.

I området er placeret en mindre flyveplads.

Kilder 
 Trap, J. P. Danmark. Præstø Amt. Bind IV, 5. udg., 1955

Lokaliteter på Møn
Lille Bissinge

Lille Bissinge er en lille bebyggelse i Stege Sogn, beliggende syd for Stege Nor, hvor Rødkildevej møder Søndersognsvej mellem Neble og Bissinge .

Bebyggelsen ligger i Vordingborg Kommune og tilhører Region Sjælland.

Kilder 
 Trap, J. P. Danmark. Præstø Amt. Bind IV, 5. udg., 1955.

Lokaliteter på Møn
Martin Clarentius Gertz

Martin Clarentius Gertz (14. december 1844 i Svendborg – 20. april 1929 på Frederiksberg), ofte forkortet M.Cl. Gertz, var en dansk filolog, professor i klassisk filologi og skolemand.

Gertz begyndte sin uddannelse på Odense Katedralskole, hvorfra han dimitteredes med udmærkelse i 1864. Derefter blev han optaget på Københavns Universitet, hvorfra han i 1870 fik filologisk embedseksamen. Gertz arbejdede derefter som medhjælper for den kendte danske filolog Johan Nicolai Madvig, og da denne i 1880 trådte tilbage, blev Gertz hans efterfølger som professor ved Universitetet. Gertz koncentrerede sig især om tekstkritik og oversættelse, og han er især anerkendt for sit arbejde med filosoffen Seneca den yngres skrifter. Gertz beskæftigede sig imidlertid også med stort set alle andre sider af den græske og latinske filologi. Både på grund af sin alsidighed og sine tekstkritiske metoder regnes Gertz som en discipel af sin forgænger, Madvig.

I 1888 blev Gertz formand for Undervisningsinspektionen for de lærde Skoler, og han stod for den store studentereksamensreform i 1903, som bl.a. betød en opdeling af den sproglig-historiske linje i en nysproglig og en klassisk-sproglig linje. Dette gjorde han på baggrund af en tale, som han holdt ved Universitetets reformationsfest i 1898. I denne tale slog Gertz bl.a. til lyd for, at de klassiske sprog, græsk og latins position i skolen måtte reduceres. I stedet indførtes faget oldtidskundskab med læsning af antikke værker i dansk oversættelse for de matematisk-naturvidenskabelige og nysproglige elever, og som konsekvens af dette lagde Gertz et stort arbejde i at oversætte en lang række forskellige værker til dansk.

I 1920 blev Gertz medlem af Det kongelige danske Selskab for Fædrelandets Historie. Han døde 20. april 1929 på Frederiksberg. 

Han er begravet på Frederiksberg Ældre Kirkegård, men gravstedet er siden blevet nedlagt.

Udgivelser 
Gertz udgav bl.a. tekstkritiske udgaver af disse forfatteres værker:
 Ælnoth – Vitæ sanctorum Danorum
 Lucius Annaeus Seneca (den yngre) – en lang række udgaver og oversættelser

Eksterne henvisninger 

 Projekt Runeberg – Dansk biografisk Leksikon
 sadolins.com – genealogiske oplysninger

Noter 

Filologer fra Danmark
Professorer fra Københavns Universitet
Skolefolk fra Danmark
Rektorer ved Københavns Universitet
Medlemmer af Videnskabernes Selskab
Personer fra Svendborg
Kommandører af 1. grad af Dannebrog
Faglitterære forfattere fra Danmark
Personer i Dansk Biografisk Leksikon
Personer i Kraks Blå Bog (afdøde)
Dansksprogede forfattere fra Danmark
Alumni fra Københavns Universitet
Nynne (tv-serie)

Nynne er en dansk tv-serie, der første gang blev sendt på TV3 i efteråret 2006. Den er baseret på bøgerne Nynnes dagbog nr. 1, 2 og 3.

Medvirkende 
Mille Dinesen
Anne-Grethe Bjarup Riis
Mette Horn
Therese Glahn
Thomas W. Gabrielsson
Niels Anders Thorn
Hans Henrik Voetmann
Birthe Neumann
Niels Ellegaard

Juridisk tvist 
Lanceringen af tv-serien var præget af juridiske slagsmål, der var baseret på spørgsmål om hvorvidt producenten af tv-serien, Angel Film, havde ret til at benytte Nynne-figuren i den sammenhæng.

Noter

Ekstern henvisning 
 

TV3-serier
Komedieserier fra Danmark
Danske tv-serier fra 2000'erne
Karup Å

Karup Å er et midtjysk vandløb. Før 1970 dannede åen grænsen mellem Viborg og Ringkøbing amter. Karup Å er Danmarks sjettestørste vandløb.
Et område på 500 hektar langs åen over en strækning på 20 kilometer mellem Karup og Hagebro blev fredet 1964, og hele strækningen fra Karup til Skive, i alt 1.008 hektar (inklusiv nogle tilløb), er nu EU-habitatområde .

Geografi 

Karup Å begynder ved Skygge nordvest for Engesvang, ved sammenløbet af to vandløb: Bording Å, som udspringer ved Bording, og Skygge Å, der har sit udspring i Bølling Sø.

Noget længere oppe ad åen er der tilløb fra Vallerbæk der kommer fra Kompedal,
og et par kilometer syd for Karup får åen tilløb fra øst af Haller Å, der kommer fra området omkring Hauge Sø ved Grathe Hede syd for Thorning. Omkring 10 kilometer nordvest for Karup er der ved Resen tilløb fra Resen Bæk, der sammen med det lidt nordligere tilløb Sejbæk afvander Alheden og Kongenshus Mindepark. Ved Hagebro er der tilløb fra venstre af Haderup Å, der kommer fra syd. 

Åen fortsætter mod nord. I Skive Ådal er åen lagt i kanal, på dette stykke løber den parallelt med Koholm Å, der afvander Flyndersø og Stubbergaard Sø ved Hjerl Hede. Ved Lundbro i den sydvestlige ende af Skive løber de to åer sammen og munder ud i Skive Fjord syd for byens havn.

Historie 
Tidligere blev den nordlige del af åen (nord for Hagebro Kro) kaldt Skive Å, mens den sydlige del hed Karup Å. Jeppe Aakjær, der havde sin barndom ved åen, kaldte hele åen for Karup Å. Navnet Karup Å bruges herefter i vid udstrækning om hele åen, omend der på nogle kort stadig står Skive Å på det sidste stykke.

Tidligere var ådalen vigtigt græsningsområde for kreaturer. Men i 1870'erne blev der anlagt et vidtstrakt net af kanaler til vanding af engene for at forbedre høslettet. Ved Karup Å er der en lille bestand af den sjældne odder, og åen er endvidere kendt for sin fine bestand af havørreder.

Eksterne kilder/henvisninger 

Vandløb i Danmark
Vandløb i Skive Kommune
Vandløb i Viborg Kommune
Vandløb i Holstebro Kommune
Vandløb i Herning Kommune
Vandløb i Ikast-Brande Kommune
Fredede arealer i Danmark
EU-habitatområder i Danmark
Å
Volda

Volda er en kommune og en by i Møre og Romsdal fylke i Norge. Den grænser i nord og øst til Ørsta, i syd til Stryn og Eid, og i vest til Vanylven. Vest for åbningen til Voldsfjorden er kommunerne Herøy og Ulstein.  Hornindal i det tidligere Sogn og Fjordane fylke blev 1. januar  2020  sammenlagt med  Volda.

Volda Kommune ligger ved Voldsfjorden hvor kommunecenteret Volda ligger på østsiden med byen Folkestad på vestsiden. Fjorden har sidearmene Dalsfjorden med bygderne Velsvik, Lauvstad, Innselset, Åmelfot, Steinsvik, Dale; Austefjorden med Hjartåbygda, Kalvatn, Høydal og Kilsfjorden med Bjørneset, Straumshamn, Kile og Bjørkedalen 

Kommunecenteret Volda har højskole, sygehus og højteknologisk industri. Den lokale avis er Møre, som er Norges ældste lokalavis. Den udkom første gang i 1810 under navnet Norsk Landboeblad.

Mork og Ekset er en «forstad» til Volda og ligger ca. 3 km vest for Volda centrum, et stenkast fra Ørsta/Volda Lufthavn, Hovden. Et af Norges første trykkerier, Aarflot prenteverk, startede her. Det er også et museum i bygden som indeholder gamle trykkerimaskiner fra Aarflot prenteverk.

Natur i Volda 
 Bjørkedalsvatnet
 Rotsethornet

Historie 
Volda blev etableret som Volda formandskabsdistrikt i 1837. 1. august 1883 blev Ørsta fradelt og etableret som selvstændig kommune. Volda havde på dette tidspunktet 3.485 indbyggere, Ørsta 2.070.

1. januar blev gården Ytrestølen i Ørsta med 13 indbyggere tilbageført til Volda.

1. juli 1924 blev Dalsfjord fradelt som selvstændig kommune med 960 indbyggere. Volda havde derefter 4.715 indbyggere. 

1. januar 1964 blev Dalsfjord igen en del af Volda kommune. Volda havde på dette tidspunkt 6.056 indbyggere og Dalsfjord 1.151, så den nye Volda kommune havde en befolkning på 7.207.

Tusenårssted 

Kommunens tusenårssted er Uppheimsplassen i Volda centrum. Det er planlagt at placere kunstværket «Tellusegget» af Astrid Eidset Rygh på området. Dette kunstværk var udgangspunktet for "Jordklodeægget" som var centralt under åbningen af OL på Lillehammer.

Byer i Volda kommune 

 Volda
 Austefjorden
 Folkestad
 Dalsbygd

I populærkultur 
Volda bliver brugt i den norske film Troldjægeren fra 2010. Flere af personerne kommer fra Højskolen i Volda.

Eksterne henvisninger 

 Kultur i Volda på kort fra Kulturnett.no
 Volda Online – Information og nyheder fra Volda

Kommuner i Møre og Romsdal
Willis O'Brien

Willis H. O'Brien (2. marts 1886 – 8. november 1962) var en amerikansk stop-motion-animator, der især huskes for sine kæmpemonstre i filmene The Lost World (1925), King Kong (1933), The Son of Kong (1933) og Fantomet fra Afrika (Mighty Joe Young, 1949).

O'Brien, der blev kaldt for "Obie", var den vigtigste tidlige pioner inden for stop-motion-feltet, som han berigede både med sin tekniske snilde og med sin sans for dramatisk, udtryksfuld animation.

Animatorer fra USA
Brokholm Sø

Brokholm Sø, Gåsemose og Havbjerg Skov er et naturgenopretningsprojekt i Salling  ca. 5 km. sydøst for Selde og 5 km. nordøst for Breum. Projektet ligger i Junget, Thise og Grinderslev sogne. 

Brokkolm Sø blev afvandet i flere omgange i 1800-tallet og 1900-tallet. Genskabelsen af søen startede i 1995 og blev færdig i 1999. Den har udløb i  Hinnerup Å der løber til Fur Sund. Naturgenopretningen omfatter også de nærliggende områder Gåsemose og Havbjerg Skov.   Søen og skoven omfatter indtil videre 285 hektar, heraf 146 ha til søen, 26 ha til mose og 113 ha til skoven.  Hinnerup å

Eksterne kilder og henvisninger

 Om Brokholm Sø på naturstyrelsen.dk

Søer i Skive Kommune
Naturområder i Danmark
Museum Tusculanums Forlag

Museum Tusculanums Forlag (på engelsk Museum Tusculanum Press) blev stiftet i 1975 som en uafhængig, non-profitinstitution (erhvervsdrivende fond). Forlagets formål er at udgive alment oplysende bøger og peer-reviewede videnskabelige afhandlinger af høj kvalitet. Mange af forlagets forfattere er tilknyttet Københavns Universitet og Det Kongelige Bibliotek, men antallet af titler skrevet af forfattere tilknyttet andre institutioner i ind- og udland er støt stigende.

Museum Tusculanums Forlag udgiver 50–60 titler om året hovedsageligt inden for humaniora, samfundsvidenskab og teologi. Titlerne dækker over en lang række sprog: dansk, norsk, svensk, engelsk, fransk, italiensk, spansk, tysk, latin, græsk, nygræsk, ægyptisk-arabisk, polsk, litauisk, grønlandsk og mere eksotiske sprog som mlabri, tibetansk og tuaregisk. Dertil kommer en række titler i kommission fra andre forlag og institutioner.

Siden 2004 har forlaget solgt sine udgivelser, både i trykt og digital form, via en online boghandel, ligesom især e-bøgerne også sælges gennem andre online boghandler og såkaldte aggregators, samt som samlede pakker til forskningsbiblioteker på licensvilkår.

Navn 
Forlagets navn er hentet fra den græsk-romerske oldtid.

Museum refererer ikke her til det gængse danske ord museum, men til det latinske ord som det danske nedstammer fra. Det latinske ord er lånt fra oldgræsk μουσεῖον mouseion, i sig selv afledt af μοῦσα mousa ‘en muse’, og det bruges her i sin bogstavelige betydning: et samlingssted for de ni muser for kunst, kultur og videnskab.

Tusculanum er et latinsk tillægsord, dannet af stednavnet Tusculum, en by i området Latium på vestsiden af de sommerkølige Albanerbjerge sydøst for det hede, pulserende Rom. I Tusculum havde statsmanden, juristen, retorikeren, kulturformidleren og filosoffen Cicero sin sommervilla omkring midten af det første århundrede før vor tidsregning. Her udtænkte og skrev han mange af sine værker, som har haft indflydelse på europæisk tankegang.

Museum Tusculanum betyder således ‘musernes samlingssted i Tusculum’ eller som udtrykt af en af forlagets forfattere: ‘Ciceros Lysthus’.

Henvisning 
 Museum Tusculanums Forlag – forlagets hjemmeside

Forlag fra Danmark
Etableret i 1975
Virksomheder i København
Islands Brygge
Københavns Universitet
Hawker Dankok

Hawker L.B.II Dankok (Landfly Biplan nr. to i Marinen) var en dansk version af den britiske jager Hawker Woodcock II. De tre første fly blev leveret fra Hawker, mens yderligere 12 fly blev produceret på Orlogsværftet. Dankok var forskellig fra Woodcock II derved, at bæreplanerne havde mindre vingefang, og  motoren var en Armstrong Siddeley Jaguar IV stjernemotor med supercharger. Bestykningen blev også byttet ud med to 7,7 mm Madsen maskingeværer. Dankok gjorde tjeneste i Marinens Flyvevæsen ved 2. luftflotille fra 1927 til 1937, hvor de fire tilbageværende fly blev opmagasineret.

Kampfly
Biplaner
Royal Air Force
1-motors propelfly
Hawker-fly
Grynderup Sø

Grynderup Sø er en siden midten af 1800-tallet udtørret, men nu genskabt (indviet i 2012) sø i det nordvestlige Salling. Området ligger i Åsted, Nautrup og Sæby sogne. Søen var sejlbar før den blev udtørret. Der var blandt andet et udskibningssted ved Nautrup Kirke.    

Miljøminister Ida Auken indviede Grynderup Sø tirsdag den 7. august 2012. Der deltog 400 mennesker i indvielsen. 

Nogle år forinden havde miljøminister Connie Hedegaard meddelt på et pressemøde den 9. februar 2007, at der inden 2009 vil blive sat 11 naturgenopretningsprojekter i gang. Et af dem var Grynderup Sø.

Vådområdeprojektet omfatter ca. 410 ha, hvoraf søen udgør 150 ha. Søen er lavvandet og vil efterhånden blive omgivet af enge og rørskove.

Der var planlagt en trampesti  hele vejen rundt om søen, men den blev desværre sparet væk. Mellem de to nordlige parkeringspladser er der anlagt en handicapvenlig sti med en trækfærge over søen, så man kan afkorte trampestien og nøjes med den nordlige rundtur på en time. Der er fugletårne både ved nord- og sydenden af søen.

Eksterne kilder/henvisninger 
 Naturstyrelsen: Indvielse af Grynderup 2012
 Skive Kommune: Grynderup Sø, et naturgenopretningsprojekt 

Søer i Skive Kommune
Naturområder i Danmark